Morten Bødskov (S), 2012-06-11:
Dansk Folkeparti har med denne forespørgsel spurgt til EU's indblanding i dansk udlændingepolitik, og Dansk Folkeparti har endvidere spurgt til Europa-Kommissionens konkrete indblanding i de danske udvisningsregler.
Jeg vil gerne starte med at understrege, at jeg ikke er enig i den præmis, som forespørgslen bygger på.
Der er ikke tale om, at EU blander sig i dansk udlændingepolitik.
Vores deltagelse i EU-samarbejdet er til gavn for Danmark, og det er der heller ikke noget nyt i.
Når vi deltager i et internationalt samarbejde, kan man ikke tale om, at der sker en indblanding.
Så er der netop tale om et samarbejde.
Og på udlændingeområdet gælder der noget særligt, fordi Danmark har et forbehold.
Forbeholdet betyder, at Danmark bortset fra enkelte dele af visumområdet ikke deltager i vedtagelsen af EU-regler på udlændingeområdet, og det betyder samtidig, at Danmark ikke er bundet af de regler, der vedtages.
For de EU-regler, der henføres til det såkaldte Schengensamarbejde, har Danmark, som de fleste vil vide, en særlig ordning.
Her kan vi fra sag til sag beslutte, om vi på mellemstatsligt grundlag ønsker at være med i den EU-retsakt, der er vedtaget.
Og hvis vi beslutter os for at være med, er det klart, at vi så også må overholde de regler, der er fastsat – det siger sig selv.
EU's regler om den fri bevægelighed for personer er ikke omfattet af det danske forbehold.
Danmark deltager derfor fuldt ud i vedtagelsen af reglerne på dette område, og vi er bundet af dem på samme måde som de andre medlemslande.
Det er i den forbindelse vigtigt at være opmærksom på, at Kommissionen som traktatens vogter har ret til og også ansvar for at påse, at medlemsstaterne overholder deres EU-retlige forpligtelser.
Så til den første del af forespørgslen vil jeg gentage, at der ikke er tale om, at EU blander sig i dansk udlændingepolitik.
For så vidt angår spørgsmålet om Kommissionens angiveligt konkrete indblanding i de danske udvisningsregler, går jeg ud fra, at der henvises til de henvendelser, jeg har modtaget fra Kommissionen om den ændring af udlændingeloven, der blev foretaget i sommeren 2011.
Det er jo rigtigt nok, som hr. Martin Henriksen siger, at det er en sag, vi efterhånden mange gange har diskuteret, og som jeg også mange gange har redegjort for, både i samråd og ved besvarelsen af en række folketingsspørgsmål.
Forholdet er det, at Kommissionen i sommeren 2011 – i sommeren 2011 – henvendte sig til det daværende Integrationsministerium vedrørende den ændring af udlændingelovens bestemmelser om udvisning i forhold til EU-borgere, som trådte i kraft den 1. juli 2011.
Senere har jeg modtaget nogle henvendelser fra EU-kommissær Viviane Reding.
Disse henvendelser vedrørte forholdet mellem udlændingeloven og den del af EU-retten, der vedrører den frie bevægelighed for personer, og som Danmark fuldt ud er med i.
Med disse henvendelser har Kommissionen rejst en bekymring om de uklarheder, som den tidligere regering havde fået sat ind i lovgivningen.
Sagen er jo den, at med ændringen af udvisningsreglerne i sommeren 2011 skabte den tidligere regering en lovgivningsmæssig uklarhed, med hensyn til hvornår udvisning kan finde sted.
Der var kort sagt ikke sammenhæng mellem lovteksten og de tilknyttede bemærkninger.
Det er denne uklarhed i udvisningsreglerne, regeringen ønsker at rette op på, og derfor har jeg som bekendt fremsat lovforslag nr. L 180 til ændring af udlændingeloven.